Το κίνημα των «κίτρινων γιλέκων» έχει εξαπλωθεί σε ολόκληρη τη Γαλλία.

Το euronews βρέθηκε στην πόλη Ρεν, στα βορειοδυτικά της χώρας, και συνομίλησε με ανθρώπους που συμμετέχουν στις κινητοποιήσεις.

Ο εκπρόσωπος του κινήματος της Ρεν, Πατρίκ Λεμπόρν, κράτησε αποστάσεις από τα φαινόμενα βίας που είδαμε στο Παρίσι:

«Βλέπουμε οργανωμένες ομάδες, αναρχικούς ή ακροδεξιούς. Πραγματικούς μυστικούς στρατούς. Κινούνται γρήγορα. Μαζεύονται ανά 3 ή ανά 4, παρεισφρύουν σε διαδηλώσεις, προκαλούν επεισόδια και φεύγουν. Ζητώ από τα κίτρινα γιλέκα, όταν βλέπουν αυτά τα άτομα να τα απομονώνουν».

Μητέρα και κόρη εξήγησαν στο euronews τι τους οδήγησε να βγουν στους δρόμους και να διαδηλώσουν:

-«Το κάνουμε για μας και για το μέλλον των παιδιών μας. Γιατί αν σήμερα είμαστε σε τέτοια δυσκολία, αργότερα τα παιδιά μας θα είναι ακόμα χειρότερα, κι αυτό δεν είναι σωστό. Μην ξεχνάμε, η Γαλλία δεν είναι οι πλούσιοι. Εμείς οι μικροί είμαστε η Γαλλία και η οικονομία της».

-«Κουραστήκαμε να παλεύουμε για να βγάλουμε τον μήνα, να μην πηγαίνουμε διακοπές, να έχουν όλα τα προνόμια οι πλούσιοι. Λεφτά υπάρχουν, η Γαλλία είναι πλούσια, αλλά τα λεφτά πάνε στην τσέπη της κυβέρνησης κι εμείς δεν συμφωνούμε με αυτό».

«Οι αρχές προετοιμάζονται για άλλο ένα σαββατοκύριακο μαζικών κινητοποιήσεων. Περίπου 90.000 άνδρες και γυναίκες των δυνάμεων ασφαλείας αναμένεται να αναπτυχθούν στους δρόμους της Γαλλίας. Το Παρίσι θα είναι και πάλι το επίκεντρο και επί της ουσίας θα είναι αποκλεισμένο. Οι αρχές ζήτησαν από τα καταστήματα να παραμείνουν κλειστά», μεταδίδει από την Ρεν η απεσταλμένη του euronews Ανελίζ Μπόρζες.